
1
“Ci waŋdä kɛ nɛn kɛn
ti diaal ti̱ti̱,
kä ci ji̱thdä kɛ liŋ a cä jɛ ŋa̱c.
2
Kä mɔ ŋäc i̱ mɔ, ɣän ŋa̱cä jɛ,
/ci ɣä leny kɛ pɛl.
3
Duundɛ ɣöö göörä ɣöö dëë ruac
kɛ Kuoth,
dëë lukdä lat kɛ jɛ.
4
Kä yɛn lat yɛn ni kac,
kɛ yɛn nɛy ti thil luɔt
yɛn diaal.
5
Mi ci duŋdun a biɛt,
ɛ jɛn dëë ku la pɛl ɔ!
6
Kä täämɛ liɛŋɛ min luɔtdä,
a wä lɔcdun ɛn min latdä.
7
Yɛn dërɛ ruac kacä kɛ Kuoth,
dërɛ mɛ̈ɛ̈t lat kɛ jɛ?
8
Dëë yɛnɛ ku gaŋ,
kiɛ dërɛ luk Kuɔth lat?
9
Kä derɛ gɔaa mi cɛ wee lukɛ ji̱?
Kiɛ deri jɛ mɛt ce̱tkɛ
min deri raan mɛt?
10
Bɛ ji̱ yi̱k luek kɛ thuɔ̱k
mi nhɔki duɔ̱ɔ̱r kɛ tɛ̱̈ɛ̱̈.
11
Bi buɔ̱mdɛ kɛnɛ wuɔ̱tdɛ ji̱
jak kä dual.
12
Laat comädun thilɛ kɛ luɔt
ce̱tkɛ nikɛ ŋɛ̈th,
kä tin gaŋɛ ni rɔ
ce̱tkɛ nikɛ mun.
13
“Lɛ̈nɛ lɛ biɛt, a ruacä,
kä a mɔ bi tuɔɔkɔ bëë kä ɣä.
14
Ɛŋu la̱thä rɔ̱ rɛy rikä mɔ,
mɔ la̱thä tëkdä tetkädä mɔ?
15
Jɛn bɛ ɣä näk, kä thilɛ
mi bä ŋäth,
ɛ ni ɣöö bä ta̱a̱dä
gaŋ nhiamdɛ.
16
Ɛn nɔmɔ bɛ cua̱ duɔ̱p känädä,
kɛ ɣöö thilɛ ram mi thil
kuoth mi bi ben nhiam Kuɔth.
17
Liŋ laatkä agɔaa,
a lɔcdu tiit tin bä lat.
18
Ɛn täämɛ cä lukdä rialikä,
kɛ ɣöö ŋa̱cä jɛ i̱ bä
tekɛ cuɔ̱ɔ̱ŋ.
19
Kä tëë kɛ ram mi bi ɣä nöŋ luk?
Kä mi tëë kɛ raan, ɣän bä
biɛt kä bä cu li̱w.
20
“Kä käm ni ɣä rɛw ti bä thiec
ti lö Kuoth,
kɛ ɣöö /cä rɔ bi lɛ tɛ̱̈ɛ̱̈
nhiamdu.
21
Nɔ̱ɔ̱ni tetdu kɛ ɣä,
kä ɛ dualä kɛ ji̱
/ci lɛ ben kä ɣä.
22
Cɔl ɣä bä ben kä ji̱,
kiɛ liŋ ruacdä, kä loc ɛ.
23
Kä kɛ dueer da̱ŋ di cä la̱t tɔ̱?
Nyuthni ɣä jiäkä kɛnɛ
dueerkä.
24
Ɛŋu ci ɣä riet jɔkdu mɔ,
ɛ ci ɣä ku jak kä gua̱n tɛ̈ru?
25
A bi ku rep ni riɛk jieth
jiaath mi lɔk jiɔamɛ,
kä bi guɔ̱ɔ̱r ni köm
mi ci kööt?
26
Kɛ ɣöö ci ɣä gɔ̱a̱r ti bɛ̈c bɛ̈ɛ̈c,
kä ci ɣä ka̱m dueer ŋuɛɛtädä.
27
Kä ci cio̱o̱kdä moc kɛ kuatni,
kä tiitdi duɔ̱pkä diaal,
kä ci gua̱a̱th ciöknikä thɛm bä.
28
Raan thukɛ ce̱tkɛ jiath
mi ci dhiap,
kɛnɛ bi̱i̱ mi ca cam ɛ kun.”
